Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
13. februára 2002
K materiálu č. 416/2002
K bodu č. 25.	
     

S T A N O V I S K O

k návrhu skupiny poslancov NR SR na vydanie zákona na zamedzenie diskriminácie občanov Slovenskej republiky vyplývajúcej zo zákona Maďarskej republiky o Maďaroch žijúcich v susedných štátoch z 19. júna 2001    

I
	Návrh skupiny poslancov NR SR na vydanie zákona na zamedzenie diskriminácie občanov SR vyplývajúcej zo zákona Maďarskej republiky o Maďaroch žijúcich v susedných štátoch z 19. júna 2001 predkladá na rokovanie vlády SR skupina poslancov NR SR, využívajúc právo zákonodarnej iniciatívy podľa článku 87, odsek 1 Ústavy SR.
                                                                         II
Účelom návrhu zákona je reagovať na zákon Maďarskej republiky o Maďaroch žijúcich v susedných štátoch z 19. júna 2001 a vykonať opatrenia, ktoré by pomohli vylúčiť jeho pôsobenie.	                                                                  III
V práve ES/EÚ je problematika návrhu zákona upravená vo viacerých článkoch Zmluvy o EÚ v amsterdamskom znení (ďalej len „zmluva“), konkrétne v článku 6, 11 a 12. Na základe  čl. 6, odsek 2 sa do práva ES/EÚ inkorporujú Dohovor o ochrane ľudských práv a základných slobôd a ústavné tradície členských štátov v oblasti základných ľudských práv. V čl. 6, odsek 3 sa Únia prihlasuje k rešpektovaniu národnej identity členských štátov. Na základe uvedeného možno konštatovať, že predkladaný návrh zákona možno z pohľadu práva ES/EÚ považovať za výsostne vnútroštátnu záležitosť. Môžeme však vymedziť zásady uplatňované v oblasti spoločnej zahraničnej a bezpečnostnej politiky členských krajín EÚ. Vychádzajúc z článku 11 zmluvy, ide o nasledovné zásady:
•	zásadu rešpektovania zachovania mieru a posilnenia medzinárodnej bezpečnosti v súlade s princípmi Charty OSN, helsinského Záverečného aktu KBSE a s cieľmi Parížskej charty, 
•	zásadu podporovania medzinárodnej spolupráce a 
•	zásadu rozvoja a upevňovania demokracie a zákonnosti a rešpektovania ľudských práv a základných slobôd.
V súvislosti s touto problematikou môžeme spomenúť závery prijaté a publikované
v Pravidelnej správe Európskej komisie o stave pripravenosti MR na vstup do Európskej únie za rok 2001.
V kapitole 27 – „Spoločná zahraničná a bezpečnostná politika“ Európska komisia uvádza, že prijatie predmetného zákona v júni 2001 bez predchádzajúcej konzultácie evokovalo vznik rozporov v susedných krajinách. Komisia čerpá zo záverov poradného orgánu Rady Európy – „Komisie pre demokraciu prostredníctvom práva“ (Benátskej komisie), ktorá konštatovala, že „jednostranné opatrenia udeľujúce výhody menšinám a občanom žijúcim v iných štátoch sú legitímne iba vtedy, ak sa pri ich poskytovaní dodržiavajú princípy územnej suverenity štátov, pacta sunt servanda, priateľské vzťahy medzi štátmi a dodržiavanie základných práv a ľudských slobôd a zákaz diskriminácie“.
Považujeme  za potrebné doplniť, že zákon MR o Maďaroch žijúcich v susedných štátoch predstavuje iba všeobecnú právnu normu, ktorú nemožno uplatňovať bez vykonávacích právnych predpisov. Maďarská republika sa zaviazala rozpory nachádzajúce sa v spomínanom zákone odstrániť formou novelizácie zákona, prijatím vykonávacích predpisov a vzájomnými rokovaniami so Slovenskou republikou a Rumunskom.
                                                                  IV 
Návrh zákona svojou problematikou nepatrí medzi priority aproximácie práva podľa čl. 70 Európskej  dohody  o  pridružení,   prílohy  tzv. Bielej knihy,  aktualizovaného  znenia  NPAA,
Partnerstva pre vstup a screeningu.
V
Sekcia Inštitút pre aproximáciu práva ÚV SR uplatňuje k návrhu zákona tieto pripomienky:
K doložke zlučiteľnosti: 	
Všeobecná časť dôvodovej správy obsahuje doložku zlučiteľnosti podľa § 68, odsek 3
zákona NR SR č. 350/1996 Z. z. o rokovacom poriadku NR SR v znení neskorších predpisov. Doložka zlučiteľnosti však neobsahuje všetky obsahové náležitosti obligatórne požadované podľa prílohy č. 1 k Uzneseniu NR SR č. 19 Z. z. k návrhu legislatívnych pravidiel tvorby zákonov.
 Chýbajúce obsahové náležitosti žiadame doplniť v nasledujúcich bodoch:
V bode (3) navrhujeme doplniť i ďalšie články zmluvy, konkrétne čl. 6 odsek 3, a čl. 11 a čl. 12.
V bode (5) navrhujeme doplniť stručnú charakteristiku týchto článkov spolu s uvedením zásad uplatňovaných v oblasti spoločnej zahraničnej a bezpečnostnej politiky v rámci EÚ.
V bode (6) sa nestotožňujeme s tvrdením predkladateľa o úplnej kompatibilite návrhu zákona s právom ES/EÚ, ale domnievame sa, že vzhľadom na znenie čl. 6 Zmluvy o Európskej únii v amsterdamskom znení ide o kompatibilitu čiastočnú.

Bratislava	12.02.2002	
Vypracoval:	Mgr. Viktor Lišuch
	
Tel.:	57295646

JUDr. Mária Krošlákovágenerálna riaditeľka